Der vil fremover komme mindre kontrol af færdselssikkerheden i København, og specialenheden Task Force Pusherstreet vil blive pålagt at udføre nye opgaver ud over indsatsen mod den organiserede hashhandel på Christiania. Det er konsekvensen af, at Københavns Politi fremover skal bruge flere ressourcer på sikkerhed og bevogtning.

I mere end 1 år har politiet haft øget sikkerhed ved jødiske mål og udvalgte arrangementer. Rigspolitiet har besluttet, at Københavns Politi fra 1. april selv skal finde mandskab til to tredjedele af sikkerhedsopgaverne, mens andre sjællandske politikredse skal hjælpe med den sidste tredjedel. Hidtil har det været omvendt.

De nye krav betyder ifølge politidirektør Thorkild Fogde, at Københavns Politi skal finde, hvad der svarer til 70 betjente.